
Հոդված 1. «Քաղաքացիական ծառայության մասին» 2018 թվականի մարտի 23-ի ՀՕ-205-Ն օրենքի (այսուհետ՝ Օրենք) 4-րդ հոդվածի 1-ին մասի 12-րդ կետում «ենթախմբում ընդգրկված» բառերը հանել։
Հոդված 2. Ուժը կորցրած ճանաչել Օրենքի 5-րդ հոդվածի 7-րդ մասը։ 
Հոդված 3. 6-րդ հոդվածը շարադրել հետևյալ խմբագրությամբ․
«Հոդված 6.	Քաղաքացիական ծառայության պաշտոնների դասակարգումը
1․ Քաղաքացիական ծառայության պաշտոններն աստիճանական համակարգով` բարձրից ցածր, դասակարգվում են  հետևյալ խմբերի.
1) քաղաքացիական ծառայության ղեկավար պաշտոններ.
2) քաղաքացիական ծառայության մասնագիտական պաշտոններ:
     2․ Քաղաքացիական ծառայության ղեկավար պաշտոններն են՝
1) Գլխավոր քարտուղար․
2) Գլխավոր քարտուղարի տեղակալ․
3) Նախարարության գրասենյակի ղեկավար․
4) Գրասենյակի ղեկավարի տեղակալ․
5) Վարչության պետ․
6) Վարչության պետի տեղակալ․
7)  Բաժնի պետ․
8) Բաժնի պետի տեղակալ։
	    3․ Քաղաքացիական ծառայության մասնագիտական պաշտոններն են՝
1) Գլխավոր մասնագետ․
2) Ավագ մասնագետ․
3) Մասնագետ։
4․ Քաղաքացիական ծառայության պաշտոնների խմբերում դասակարգված պաշտոնների նույնականացումն իրականացվում է «Կառավարչական իրավահարաբերությունների կարգավորման մասին» օրենքով կառուցվածքային ստորաբաժանման կարգավիճակին ներկայացվող պահանջները սահմանելու մասին Կառավարության որոշման հիման վրա` հաշվի առնելով այն կառուցվածքային ստորաբաժանման կարգավիճակը, որում նախատեսվում է տվյալ պաշտոնը։»։

Հոդված 4․ Օրենքի 7-րդ հոդվածը շարադրել հետևյալ խմբագրությամբ․
	«Հոդված 7.
	Քաղաքացիական ծառայության պաշտոնի անձնագրի` կրթության և աշխատանքային ստաժի չափանիշները


 
1. Քաղաքացիական ծառայության պաշտոններ զբաղեցնելու համար Հայաստանի Հանրապետության քաղաքացին պետք է ունենա բարձրագույն կրթություն, բացառությամբ քաղաքացիական ծառայության մասնագիտական խմբի այն պաշտոնների, որոնք զբաղեցնելու համար Հայաստանի Հանրապետության քաղաքացին պետք է ունենա առնվազն միջնակարգ կրթություն:
2. Քաղաքացիական ծառայության պաշտոններ զբաղեցնելու համար անհրաժեշտ է աշխատանքային ստաժի և փորձի առնվազն հետևյալ չափանիշները.
1) սույն օրենքի 6-րդ հոդվածի 2-րդ մասի 1-5-րդ կետերում նշված քաղաքացիական ծառայության ղեկավար խմբի պաշտոնների համար՝ հանրային ծառայության առնվազն չորս տարվա ստաժ կամ հինգ տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում` հինգ տարվա աշխատանքային ստաժ.
2) սույն օրենքի 6-րդ հոդվածի 2-րդ մասի 6-8-րդ կետերում նշված քաղաքացիական ծառայության ղեկավար խմբի պաշտոնների համար՝ հանրային ծառայության առնվազն երեք տարվա ստաժ կամ չորս տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում` չորս տարվա աշխատանքային ստաժ.
3) քաղաքացիական ծառայության մասնագիտական խմբի պաշտոնների գլխավոր պաշտոնների համար՝ հանրային ծառայության առնվազն երկու տարվա ստաժ կամ երեք տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում` երեք տարվա աշխատանքային ստաժ.
4) քաղաքացիական ծառայության մասնագիտական խմբի պաշտոնների ավագ պաշտոնների համար` հանրային ծառայության առնվազն մեկ տարվա ստաժ կամ մեկ տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում` մեկ տարվա աշխատանքային ստաժ:
3. Քաղաքացիական ծառայության մասնագիտական խմբի պաշտոնների մասնագետների պաշտոնների համար աշխատանքային ստաժ չի պահանջվում:
4. Հաշվի առնելով քաղաքացիական ծառայության պաշտոնի առանձնահատկությունները, քաղաքացիական ծառայության գրասենյակի համաձայնությամբ (բացառությամբ Հաշվեքննիչ պալատի), քաղաքացիական ծառայության պաշտոնի համար կարող են սահմանվել կրթության և (կամ) աշխատանքային ստաժի և (կամ) աշխատանքի բնագավառի այլ չափանիշներ, ինչպես նաև քաղաքացիական ծառայության առանձին պաշտոնների համար՝ որակավորման չափանիշներ, այդ թվում` միջազգայնորեն ընդունված հավաստագրման համակարգեր: Այդ չափանիշները քաղաքացիական ծառայության գրասենյակի համաձայնությունը ստանալուց հետո (բացառությամբ Հաշվեքննիչ պալատի) ամրագրվում են քաղաքացիական ծառայության համապատասխան պաշտոնների անձնագրերում մինչև սույն օրենքով սահմանված կարգով այդ պաշտոններն զբաղեցնելը:»։

Հոդված 5․ Օրենքի 9-րդ հոդվածում՝ 
1) վերնագրից հանել «տեսակները,» բառը և կետադրական նշանը․
2) 2-րդ մասն ուժը կորցրած ճանաչել:
Հոդված 6․ Օրենքի 10-րդ հոդվածում՝
1) 3-րդ մասն ուժը կորցրած ճանաչել.
2) 5-րդ մասը շարադրել հետևյալ խմբագրությամբ․
«5․ Մրցույթն անցկացվում է երկու փուլով՝ թեստավորման և հարցազրույցի: Մրցույթ անցկացնելու մասին հայտարարությունը մրցույթն անցկացնող համապատասխան մարմինը հրապարակում է իր պաշտոնական կայքէջում և քաղաքացիական ծառայության գրասենյակի պաշտոնական կայքէջում: Հայտարարությունը հրապարակվում է մրցույթն անցկացնելուց ոչ ուշ, քան մեկ ամիս առաջ։ 
3) լրացնել հետևյալ բովանդակությամբ 5․1-րդ մաս․
«5․1․ Սույն օրենքի 2-րդ հոդվածի 1-ին մասով նախատեսված մարմիններում պետական ծառայության թափուր պաշտոնների համալրման համար պաշտոնական կայքէջերում հրապարակված հայտարարությունները հրապարակվում են նաև քաղաքացիական ծառայության գրասենյակի պաշտոնական կայքէջում։»:
4) 10-րդ մասում «ենթախմբերին» բառը փոխարինել «խմբերին» բառով․
5) 13-րդ մասում «Արտաքին մրցույթի» բառերը փոխարինել «Մրցույթի» բառով․
6) 18-րդ մասից հանել «արտաքին» բառը:

Հոդված 7․ Օրենքի 11-րդ հոդվածի 1-ին և 10-րդ մասերում «պաշտոնների 6-րդ, 7-րդ և 8-րդ ենթախմբերի» բառերը փոխարինել «խմբի պաշտոնների մասնագետների»։

Հոդված 8․ Օրենքի 12-րդ հոդվածի՝
1) 3-րդ մասից հանել «արտաքին» բառը.
2) 5-րդ մասում «մասնագիտական պաշտոնների խմբի պաշտոն» բառերը փոխարինել «մասնագիտական խմբի պաշտոն» բառերով։

Հոդված 9․ Օրենքի 16-րդ հոդվածի 3-րդ մասում «Քաղաքացիական ծառայության ղեկավար պաշտոնների 1-ին, 2-րդ և 3-րդ ենթախմբերի» բառերը փոխարինել «Սույն օրենքի 6-րդ հոդվածի 2-րդ մասի 2-6-րդ կետերում նշված» բառերով։

Հոդված 10․ Օրենքի 17-րդ հոդվածի 1-ին մասի 2-րդ և 3-րդ կետերը շարադրել հետևյալ խմբագրությամբ․
«2) մասնագիտական խմբի պաշտոնների գլխավոր և ավագ պաշտոնների համար՝ 9 ամիս.
3) մասնագիտական խմբի պաշտոնների մասնագետների պաշտոնների համար՝ 6 ամիս:»։

Հոդված 11. «Օրենքի 18-րդ հոդվածը շարադրել հետևյալ խմբագրությամբ․
«Հոդված 18.	Քաղաքացիական ծառայողի կատարողականի գնահատումը
1․ Քաղաքացիական ծառայողի կատարողականն աշխատանքային ծրագրով նախատեսված աշխատանքի արդյունքները և այդ արդյունքներին հասնելու արդյունավետությունն է, որը գնահատում է անմիջական ղեկավարը:
2․ Քաղաքացիական ծառայողի անհատական կատարողականի գնահատման մեթոդաբանությունը և կարգը սահմանում է Կառավարությունը՝ հաշվի առնելով համապատասխան մարմինների առանձնահատկությունները:»։

Հոդված 12․  Օրենքի 20-րդ հոդվածի՝
1) 1-ին մասում «Երկարամյա ծառայության և (կամ) ծառայողական» բառերը փոխարինել «Ծառայողական» բառով․
2) 4-րդ մասում «Քաղաքացիական ծառայության ղեկավար պաշտոնների 1-ին, 2-րդ և 3-րդ ենթախմբերի» բառերը փոխարինել «Սույն օրենքի 6-րդ հոդվածի 2-րդ մասի 1-6-րդ կետերում նշված» բառերով։

Հոդված 13. Օրենքի 31-րդ հոդվածում՝
1) 5-րդ մասը լրացնել հետևյալ բովանդակությամբ նախադասությունով «Փորձնակի վարձատրության չափը սահմանվում է «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» Հայաստանի Հանրապետության օրենքով:» բառերով․
2) 6-րդ մասում «վարձատրության» բառից հետո լրացնել «տրամադրման» բառը։

Հոդված 14. Օրենքի 38-րդ հոդվածի 3-րդ մասի 3-րդ կետում «պաշտոնների սխալ գնահատումը, չափանիշների սահմանումը, ենթախմբերի դասակարգումը» բառերը փոխարինել «պաշտոնների անձնագրերի և անվանացանկի սխալ կազմումը» բառերով։

Հոդված 15․ Եզրափակիչ մաս և անցումային դրույթներ 
1․ Սույն օրենքն ուժի մեջ է մտնում 2027 թվականի հունվարի 1-ից, բացառությամբ սույն օրենքի 5-րդ հոդվածի, 6-րդ հոդվածի 1-ին, 2-րդ 3-րդ, 5-րդ և 6-րդ կետերի, 8-րդ հոդվածի 1-ին կետի։
2․ Սույն օրենքի 5-րդ հոդվածը, 6-րդ հոդվածի 1-ին, 2-րդ, 5-րդ և 6-րդ կետերը, 8-րդ հոդվածի 1-ին կետն ուժի մեջ են մտնում պաշտոնական հրապարակման օրվան հաջորդող տասներորդ օրը, իսկ 6-րդ հոդվածի 3-րդ կետն ուժի մեջ է մտնում սույն օրենքի պաշտոնական հրապարակման օրվան հաջորդող օրվանից՝ եռամսյա ժամկետում:
3․ Սույն օրենքից բխող ենթաօրենսդրական իրավական ակտերն ընդունվում են սույն օրենքն ուժի մեջ մտնելուց հետո վեցամսյա ժամկետում։
4․ Սույն օրենքի գործողությունը չի տարածվում սույն օրենքն ուժի մեջ մտնելու պահին քաղաքացիական ծառայության թափուր պաշտոն զբաղեցնելու համար հայտարարված ներքին մրցույթների վրա:
5․ Պաշտոնների դասակարգման նոր համակարգին անցնելը ծառայությունը դադարեցնելու հիմք չէ, քաղաքացիական ծառայողն օրենքի ուժով շարունակում է պաշտոնավարել՝ պահպանելով իր հիմնական աշխատավարձը և օրենքով նախատեսված լրացուցիչ աշխատավարձը, եթե այն բարձր է սույն օրենքն ուժի մեջ մտնելուց հետո նրա համար օրենքով նախատեսված հիմնական և լրացուցիչ աշխատավարձի հանրագումարից։

